Geðheilsuteymi fanga stofnað : „ Mjög stórt skref í rétta átt “ Í morgun var tilkynnt að stofna ætti sérhæft , þverfaglegt geðheilsuteymi fanga sem mun starfa með og styðja starfsemi heilsugæslunnar í fangelsum landsins . Jafnframt verða framlög til geðheilbrigðisþjónustu fanga aukin um 15 milljónir á næsta ári . Tilkynnt var um breytingarnar á blaðamannafundi í fangelsinu á Hólmsheiði í morgun . Heilsugæslu höfuðborgarsvæðisins ( HH ) hefur verið falið að sinna geðheilbrigðisþjónustu við fanga í öllum fangelsum landsins . Stofnað verður sérhæft , þverfaglegt geðheilsuteymi fanga ( GHTF ) sem mun starfa með og styðja við starfsemi heilsugæslunnar í fangelsum . Tilkynnt var um stofnun teymisins á blaðamannafundi í fangelsinu í Hólmsheiði í morgun . Fram kemur í tilkynningu ráðuneytis að teymið verði hreyfanlegt og að það muni nýta sér tæknilausnir á sviði fjarheilbrigðisþjónustu til að sinna þjónustunni . „ Með auknum fjármunum og því skipulagi sem hér hefur verið ákveðið munum við færa geðheilbrigðisþjónustu í íslenskum fangelsum til þess sem best þekkist . Þessi niðurstaða er afrakstur metnaðarfullrar samvinnu heilbrigðis - og dómsmálaráðuneyta undanfarna mánuði þar sem kapp hefur verið lagt á að koma þessari þjónustu í horf sem er ekki aðeins viðunandi , heldur þannig að við getum verið stolt af , “ segir Svandís Svavarsdóttir , heilbrigðisráðherra , í tilkynningu . Stórt skref í rétta átt „ Þetta er mjög stórt skref í rétta átt . Okkar skjólstæðingar fanga hafa haft mjög takmarkaðan aðgang að geðlæknum og takmarkað aðgengi að geðheilbrigðisþjónustu . Með stofnun þessa geðheilrigðisteymis munu fangar hafa aðgengi að slíkum sérfræðingum , “ segir Páll Winkel , fangelsismálastjóri , í samtali við Fréttablaðið í dag . Heilbrigðisráðherra tilkynnti einnig að auka ætti framlög til geðheilbrigðisþjónustu fanga um 15 milljónir og sem hluti af því verður í fyrsta skipti í mörg ár ráðinn geðlæknir til að starfa í fangelsunum . Heildarframlag fer þannig úr 55 í 70 milljónir á næsta ári . „ Það hefur ekki verið starfandi geðlæknir í fangelsinu í mörg ár þannig ég geri ráð fyrir því að það hafi afgerandi áhrif í rétta átt . Ég er jafnframt viss um að þetta sé fyrsta skrefið í rétta átt til frekari framfara . Ég geri að meðferðarstarfið verði eflt og það sem mér finnst ánægjulegast og kannski stærstu tíðindin í þessu er að þetta er niðurstaða sem kemur út úr samstarfi ráðherra sem bera ábyrgð á þessum málaflokki , “ segir Páll . Hann segir að hingað til hafi dómsmálaráðherra dregið vagninn , og sinnt því vel , og að önnur ráðuneyti hafi á sama tíma ekki sinnt málefninu eins vel . Það sé þó að breytast núna . „ Með útspili Svandísar og svo veit ég að Ásmundur Einar er að vinna mikla vinnu og með samstilltu átaki þessara ráðherra þá getum við komið íslensku fangelsiskerfi í fremstu röð heimsins . Þetta er virkilega stór stund fyrir okkur , “ segir Páll að lokum . Frá blaðamannafundi í fangelsinu í morgun . Fréttablaðið / Ernir Teymi sem stjórnar vinnu Óskar Reykdalsson , forstjóri Heilsugæslu höfuðborgarsvæðisins , tekur undir orð Páls um teymið sé mikil bót fyrir fanga . Verkefnið er sett upp sem undirbúningsverkefni til eins árs og eru alls fimm í teyminu . Sigurður Örn Hektorsson verður yfir teymi heilsugæslunnar , en hann var ráðinn yfirlæknir geðdeildar Landspítalans árið 2017 , en verður lánaður til þessa verkefnis næsta árið . Óskar segir í samtali við Fréttablaðið að hingað til hafi fangar haft fínt aðgengi að heilsugæsluþjónustu en það sem hafi vantað er teymis-sýn á þá þjónustu sem þeim er veitt . „ Núna tökum við inn teymi geðhjúkrunarfræðinga , sálfræðinga og einn lækni sem ætla að vinna saman að því að hjálpa fólki sem glímir bæði við fíknivanda og önnur geðræn vandamál , sem fylgja því oft að vera innilokaður , en í sumum tilvikum er þó einhver undirliggjandi heilsubrestur , “ segir Óskar . Hann segir að teymið muni vinna með geðheilsuteymum sem vinna um allt land á heilsugæslunum . Fyrsta slíka teymið var sett á stofn í Breiðholti en nú hafa slík teymi verið sett upp víða á höfuðborgarsvæðinu . Teymið vinnur með fólki heima hjá þeim og reynir að koma í veg fyrir tíðar innlagnir á geðdeild . Óskar segir að þrátt fyrir að teymið sé sett á stofn til árs til að byrja með þá eigi hann ekki von á öðru en að það muni halda áfram . Það muni þó koma í ljós síðar meir . Fram kemur í tilkynningu ráðuneytisins að breytingarnar samræmist ábendingum pyntingarnefndar Evrópuráðsins ( CPT-nefndin ) um varnir gegn pyntingum og ómannlegri eða vanvirðandi meðferð eða refsingu sem gerði hér síðasta vor úttekt á fangelsunum hér á landi . Bráðabirgðaniðurstöður nefndarinnar bárust ráðuneytum dóms - og heilbrigðismála í sumar og komu þar fram athugasemdir varðandi fyrirkomulag geðheilbrigðisþjónustu við fanga . Meðal þess sem nefndin lagði áherslu á er að geðheilbrigðisþjónusta innan fangelsa eigi að vera sambærileg þeirri þjónustu sem aðrir landsmenn njóta eftir því sem mögulegt er , að teknu tilliti til sérþarfa fanga . Á grundvelli ábendinga CPT-nefndarinnar og að undangengnu samráði og samvinnu við dómsmálaráðuneytið ákvað heilbrigðisráðherra að falla frá fyrri áformum um samningsgerð af hálfu SÍ um geðheilbrigðisþjónustu við fanga . Fyrirliggjandi samningsmarkmið voru tekin til ýtarlegrar endurskoðunar og ákveðið að byggja þjónustuna upp á sömu forsendum og gert hefur verið með stofnun geðheilsuteyma á vegum heilsugæslu og heilbrigðisstofnana um land allt . Segir að lokum að ákvörðun um að byggja geðheilbrigðisþjónustuna upp í sérstöku geðheilsuteymi fanga ( GHTF ) sem hluta af opinbera heilbrigðiskerfinu og á vettvangi heilsugæslunnar samræmist ábendingum CPT-nefndarinnar og að ákvörðunin sé mikilvægur liður í því að tryggja föngum einstaklingsmiðaða , samfellda og samhæfða þjónustu með formlegum og skilvirkum boðleiðum milli þjónustustiga eftir því hvort um er að ræða fyrsta , annars , eða þriðja stigs heilbrigðisþjónustu , líkt og nánar er skilgreint í heilbrigðisstefnu til ársins 2030 .